/* KUMM/2011/0448 finali */ KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI L-applikazzjoni tal-kriterji għad-distribuzzjoni ta' riżorsi fost l-Istati Membri skont il-Fond għall-Fruntieri Esterni, il-Fond Ewropew għall-Integrazzjoni ta' ċittadini ta' pajjiżi terzi u l-Fond Ewropew għar-Ritorn





KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI L-applikazzjoni tal-kriterji għad-distribuzzjoni ta' riżorsi fost l-Istati Membri skont il-Fond għall-Fruntieri Esterni, il-Fond Ewropew għall-Integrazzjoni ta' ċittadini ta' pajjiżi terzi u l-Fond Ewropew għar-Ritorn L-ISFOND TA' DAN IR-RAPPORT L-għan ta' dan ir-rapport Għall-perjodu 2007-2013 l-Unjoni Ewropea stabbilixxiet il-Programm Ġenerali "Solidarjetà u Ġestjoni tal-Flussi Migratorji" b'allokazzjoni totali ta' EUR 4.020 miljun. Il-Programm Ġenerali jikkonsisti minn erba' Fondi u l-għan tiegħu huwa dak li jindirizza l-kwistjoni ta' tqassim ġust tar-responsabbiltajiet bejn l-Istati Membri fejn jidħol il-piż finanzjarju li ġej mill-introduzzjoni ta' ġestjoni integrata tal-fruntieri esterni tal-Unjoni u mill-implimentazzjoni ta' linji ta' politika komuni dwar l-asil u l-immigrazzjoni[1]. Il-Fondi huma differenti mill-biċċa l-kbira tal-istrumenti finanzjarji oħra tal-UE fis-sens li huma jistabbilixxu mekkaniżmu għall-allokazzjoni tar-riżorsi tagħhom lill-Istati Membri fuq bażi annwali. Għal din ir-raġuni l-atti bażiċi li jistabbilixxu l-Fond għall-Fruntieri Esterni[2], il-Fond Ewropew għall-Integrazzjoni ta' ċittadini ta' pajjiżi terzi[3] (minn issa 'l quddiem "Il-Fond tal-Integrazzjoni") u l-Fond Ewropew għar-Ritorn[4] jirrikjedu li l-Kummissjoni tissottometti rapport lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar l-applikazzjoni tal-kriterji għall-allokazzjoni ta' riżorsi lill-Istati Membri u li tagħmel analiżi dwar jekk ikunux meħtieġa emendi għal dawn il-kriterji. Dan l-obbligu ma jeżistix fil-każ tal-Fond Ewropew għar-Rifuġjati, ir-raba' Fond tal-Programm Ġenerali. Wara li ġie stabbilit fl-2000, l-att bażiku kkonsolida esperjenzi tal-passat, inkluż dawk dwar il-kriterji. Ir-rapport jippreżenta l-approċċ dwar l-applikazzjoni tal-kriterji għad-distribuzzjoni tar-riżorsi filwaqt li d-dokument ta' ħidma tal-persunal li jakkumpanjah ifisser fid-dettall ir-riżultati għall-Istati Membri. Bil-preżentazzjoni tad-dejta, il-metodoloġija użata u r-riżultati tal-applikazzjoni tal-kriterji, dawn id-dokumenti jistgħu jkunu ta' għajnuna biex l-Istati Membri, l-Istituzzjonijiet l-oħra u dawk kollha involuti jiddawwlu fi ħsibijiethom dwar il-futur tal-iffinanzjar tal-UE fil-qasam tal-ġestjoni tal-flussi ta' migrazzjoni taħt il-qafas finanzjarju multiannwali li jmiss. Il-mekkaniżmi għall-allokazzjoni ta' riżorsi taħt il-Fondi Il-Fondi huma fil-biċċa l-kbira implimentati mill-Istati Membri, skont il-metodu komuni ta' implimentazzjoni. Permezz ta' programmi annwali mill-Istati Membri, il-baġit tal-UE jara li fl-Istati Membri jappoġġja intervent strutturat (bini ta' kapaċitajiet), kif ukoll attivitajiet speċifiċi għaċ-ċirkostanzi nazzjonali jew lokali fil-qasam ta' politika kkonċernat, fil-kamp ta' applikazzjoni stabbilit fl-atti bażiċi. L-azzjonijiet kollha huma kkofinanzjati fi ħdan qafas komuni (linji gwida strateġiċi tal-UE). Għal kull Fond id-distribuzzjoni annwali tar-riżorsi finanzjarji tal-UE disponibbli fost l-Istati Membri hija bbażata fuq kriterji speċifiċi u oġġettivi li jirriflettu s-sitwazzjoni tal-Istat Membru fejn jidħlu l-obbligi li jkun ħa f'isem l-Unjoni, jew għall-benefiċċju ġenerali tagħha, fil-qasam ta' politika kkonċernat: eż., id-daqs tal-fruntieri esterni li għandhom jitħarsu u l-għadd ta' persuni li jaqsmuhom; l-għadd ta' ċittadini ta' pajjiżi terzi li jkunu legalment qed jissoġġornaw li għandhom jiġu integrati fis-soċjetà; l-għadd ta' deċiżjonijiet tar-ritorn li għandhom jiġu implimentati. Id-definizzjoni tal-kriterji hija l-aktar espressjoni konkreta tal-prinċipju ta' solidarjetà li fuqhom jistrieħu l-Fondi fis-sens li l-intenzjoni hi li dawk l-Istati Membri l-aktar milquta mill-ġestjoni tal-flussi ta' migrazzjoni jkunu dawk li l-aktar għandhom igawdu minn fondi tal-UE. Kull sena l-Kummissjoni tistrieħ sew fuq l-istatistika tal-UE mingħand l-EUROSTAT, kif ukoll fuq dejta ad hoc li jissupplixxu l-Istati Membri, biex tagħmel il-kalkoli tagħha. Ladarba l-kalkoli jiġu kkomunikati lill-Istati Membri fis-sena N-1[5], l-Istati Membri jkunu jafu l-kontribuzzjoni tal-UE għall-programm annwali u jkunu jistgħu jibdew tassew jagħżlu l-azzjonijiet li għandhom jiġu kkofinanzjati għall-programmi kkonċernati. Dawn ikunu ammonti indikattivi ("allokazzjonijiet proviżorji") li jiġu kkonfermati jew immodifikati ladarba l-Awtorità Baġitarja tkun adottat il-baġit tal-UE fis-sena N-1. L-istruttura u l-kontenut ta’ dan ir-rapport Dan ir-rapport jiffoka fuq il-kalkoli għas- snin finanzjarji 2007-2011. Il-kalkoli huma finali. Kif previst matul id-diskussjonijiet li wasslu għall-adozzjoni tal-atti bażiċi, il-proċess ta' ġbir ta' dejta ssaħħaħ bħala riżultat tad-dħul fis-seħħ tar- Regolament Nru 862/2007 [6] (minn issa 'il quddiem ir-Regolament dwar l-Istatistika tal-Migrazzjoni). L-applikazzjoni tar-Regolament dwar l-Istatistika tal-Migrazzjoni għad-dejta użata għad-distribuzzjoni tar-riżorsi taħt il-Fondi serviet biex jitjiebu l-affidabbiltà u l-komparabbiltà tad-dejta. L-esperjenzi bl-applikazzjoni tal-kriterji se jiġu eżaminati għal kull Fond. Fid-dokument ta' ħidma tal-persunal hemm ippreżentat aktar tagħrif dwar il-metodoloġija, il-ġbir tad-dejta kif ukoll ħarsa ġenerali u analiżi komparattiva tar-riżultati tal-applikazzjoni tad-dejta taħt il-Fondi. IL-QAFAS ĠENERALI GĦALL-KALKOLI Prinċipji ewlenin dwar il-forniment tad-dejta u l-kooperazzjoni bejn l-Istati Membri u l-Kummissjoni Sa mill-bidu, għall-Fondi kollha, dawn il-prinċipji li ġejjin kienu minn ta' quddiem fil-kooperazzjoni bejn l-Istati Membri u l-Kummissjoni, inkluż l-EUROSTAT, biex tiġi żgurata l-applikazzjoni ottimali tad-dispożizzjonijiet dwar il-modalitajiet ta' distribuzzjoni tal-atti bażiċi: 1. L-ewwel u qabel xejn hija r-responsabbiltà tal-Istati Membri li jipprovdu dejta preċiża u affidabbli relevanti għall-allokazzjonijiet ta' riżorsi lill-Istati Membri. Skont l-atti bażiċi, iċ-ċifri ta’ referenza għandhom ikunu "l-aħħar statistika provduta mill-Kummissjoni (EUROSTAT) abbażi ta' dejta pprovduta mill-Istati Membri skont il-liġi tal-Komunita". Barra minn dan, l-Istati Membri għandhom "jipprovdu dejta proviżorja kemm jista' jkun malajr" għall-Fondi fejn id-dejta ma tkunx ġiet ipprovduta lill-Kummissjoni (EUROSTAT) jew fejn l-istatistika ma tiġix prodotta mill-Kummissjoni (EUROSTAT), kif ukoll l-informazzjoni kollha biex il-Kummissjoni tkun tista' tivverifika dik id-dejta[7]. 2. Fil-każ ta' nuqqas ta' konformità, il-konsegwenza aħħariija meta xi kategorija partikolari ta' dejta ma tiġix ippreżentata skont l-att bażiku kkonċernat tkun li l-kaxxa obbligatorja fit-tabella użata għad-distribuzzjoni tar-riżorsi tibqa' vojta, ħlief fejn dan ikun ta' benefiċċju għall-Istat Membru. Fejn tidħol l-istatistika tal-UE jeżistu verifiki ewlenin tal-kwalità tal-istatistika. L-EUROSTAT qed jimplimenta programm ta' garanzija tal-kwalità u, bħala parti mill-isforzi usa' tiegħu li jiżgura li l-Istati Membri jkunu konformi mal-obbligi tal-liġi tal-istatistika tal-UE, huwa jaħdem ma' fornituri ta' dejta nazzjonali biex jevalwa u jiżgura l-applikazzjoni korretta tar-Regolament dwar l-Istatistika tal-Migrazzjoni. Titjib kostanti fil-metodi tax-xogħol u fil-kwalità tad-dejta Il-Kummissjoni u l-Istati Membri ħadmu flimkien sa mill-bidu biex jaraw li d-dejta tkun disponibbli u kumparabbli. Tfassal qafas ġenerali dwar il-kooperazzjoni u ġew eżaminati b'mod konġunt ġabriet u sorsi ta' dejta eżistenti. Fis-sajf tal-2007, ir-riżultati għas-snin finanzjarji 2007 u 2008 ġew ikkomunikati lill-Istati Membri. Dawn l-ewwel esperjenzi ġew evalwati u sar xi titjib. Ġie deċiż li x-xogħol isir kemm jista' jkun abbażi ta' templates mimlija minn qabel mingħand l-EUROSTAT u li jiġu fformalizzati r-relazzjonijiet ta' ħidma (netwerk ta' punti ta' kuntatt dwar l-istatistika). Il-metodi ta' ħidma b'hekk ġew stabbilizzati u l-Istati Membri jafuhom sew. Sa mis-sena finanzjarja 2010, intużaw l-ewwel settijiet ta' dejta (sena ta' referenza 2008) miġbura skont il-kundizzjonijiet tar-Regolament dwar l-Istatistika tal-Migrazzjoni. IL-QAFAS SPEĊIFIKU GĦALL-KALKOLU TAĦT KULL FOND Il-Fond għall-Fruntieri Esterni Il-kriterji fl-att bażiku L-Artikoli 14 u 15 tad-Deċiżjoni 574/2007/KE (minn issa "l-att bażiku FFE") jiddefinixxu l-kriterji għad-distribuzzjoni tar-riżorsi annwali tal-Fond fost l-Istati Membri. Sabiex tintwera solidarjetà mal-Istati Membri li jġorru, għall-benefiċċju tal-UE, piż finanzjarju dejjiemi u tqil, id-dispożizzjonijiet jistipulaw kriterji oġġettivi maqsuma skont it-tip ta' fruntiera, u jittieħed ukoll kont tal-fluss u tal-livelli ta' theddid mal-fruntieri esterni tal-Istati Membri. L- Artikolu 14 jistipula li l-ammont totali disponibbli għall-Fond irid jitqassam bejn l-Istati Membri kif ġej: 3. 30% għall-fruntieri esterni fuq l-art 4. 35% għall-fruntieri esterni marittimi 5. 20% għall-ajruporti 6. 15% għall-uffiċċji konsulari. Rigward 1+2. Fejn jidħlu l-fruntieri fuq l-art u dawk marittimi , 70% huwa allokat skont it-tul tal-fruntiera esterna, fejn ikun xieraq, estiż skont il-piż li jingħata lil ċerti fatturi. It-30% li jifdal jiġi allokat abbażi tal-ammont ta' xogħol meħtieġ biex tiġi ġestita l-fruntiera (iddefinit permezz taċ-ċifri medji matul l-aħħar sentejn tal-għadd ta' persuni li jkunu qasmu l-fruntieri fil-punti tal-qsim awtorizzati, l-għadd ta' ċittadni ta' pajjiżi terzi li jkun inċaħdilhom il-permess li jidħlu mal-fruntiera esterna u l-għadd ta' persuni maqbuda wara li jkunu daħlu illegalment mill-fruntiera esterna). It-tul tal-fruntieri marittimi jiġi ddefinit bħala l-limitu estern tal-baħar territorjali tal-Istati Membri hekk kif definit skont il-Konvenzjoni tan-Nazzjonijiet Uniti dwar il-Liġi tal-Baħar; madankollu, il-limitu ta' barra jista' jiġi estiż fil-każ ta' operazzjonijiet fuq firxa wiesgħa li jsiru fuq bażi regolari sabiex titwaqqaf il-migrazzjoni irregolari/id-dħul illegali f'żoni fejn hemm theddida kbira. Rigward 3. Fejn jidħlu l-ajruporti , l-allokazzjoni tiġi kkalkolata skont l-ammont ta' xogħol meħtieġ biex jiġu ġestiti l-fruntieri tal-ajru (iddefiniti permezz taċ-ċifri medji matul l-aħħar sentejn tal-għadd ta' persuni li jkunu qasmu l-fruntieri fil-punti awtorizzati tal-qsim u l-għadd ta' ċittadini ta' pajjiżi terzi jkun inċaħdilhom il-permess li jidħlu mal-fruntiera esterna). Rigward 4. Fil-każ tal- uffiċċji konsulari din l-allokazzjoni tiġi kkalkolata skont l-għadd ta' uffiċċji konsulari u l-għadd ta' applikazzjonijiet għall-viża (ammont ta' xogħol). L-Artikolu 15 jistabbilixxi l-qafas għall-kalkolu tal- fatturi li jingħataw piż fejn jidħlu l-fruntieri fuq l-art u dawk maritimi. L-Aġenżija Frontex ġiet fdata bil-kompitu li tidentifika l-livell ta' theddid f'kull sezzjoni tal-fruntiera esterna (riskju għoli, medju, normali fil-każ ta' fruntieri fuq l-art, u għoli, medju, normali, minimu, fil-każ ta' fruntieri marittimi). Ir-rapporti huma bbażati fuq dejta mibgħuta mill-awtoritajiet tal-kontroll tal-fruntieri tal-Istati Membri lill-Aġenzija Frontex fi ħdan il-qafas tan-Netwerk ta' Frontex għall-Analiżi tar-Riskju (FRAN). Il-kategoriji ta' dejta msemmija fl-att bażiku tal-FFE huma s-sorsi primarji. Il-ġbir tad-dejta Il-kalkolu tat-tqassim tar-riżorsi taħt il-Fond huwa kumpless peress li jeħtieġ il-ġbir annwali ta' ħafna kategoriji differenti ta' dejta li tkun ġejja minn sorsi differenti. Minħabba l-kumplessità tad-dejta diversa li trid tinġabar, il-Kummissjoni ħarġet linji gwida speċifiċi ddettaljati għall-Istati Membri. Inħarġu linji gwida ġodda b'mod regolari, u ttieħed kont tal-iżvilupp tal-qafas legali u operattiv kif ukoll tal-informazzjoni miksuba tul is-snin ta' qabel. Apparti li talbet dejta li hija strettament neċessarja għall-kalkolu tal-allokazzjoni, il-Kummissjoni talbet dejta supplimentari bil-għan li tivvalida d-dejta oriġinali. L-att bażiku tal-FFE jagħraf li huwa biss fil-każ ta' ċerta dejta dwar l-ammont ta' xogħol li ċ-ċifri ta' referenza jisgħu jkunu statistika tal-UE u, f'dan is-sens, is-sitwazzjoni skont il-Fond dwar il-Fruntieri Esterni hija fundalmentalment differenti mill-Fondi l-oħra li għalihom il-biċċa l-kbira tad-dejta, jekk mhux id-dejta kollha, tinġabar bħala statistika tal-UE. Id-dejta nġabret kif ġej: - fejn jidħol it-tul tal-fruntieri esterni u l-għadd ta' ajruporti, id-dejta ġiet ipprovduta direttament mill-Istati Membri u ġiet ivvalidata mill-Kummissjoni billi saret kontroreferenza ma' sorsi differenti (jiġifieri l-websajts uffiċjali ta' Ministeri tal-Istati Membri, rapporti ta' evalwazzjoni ta' Schengen, eċċ); - fejn jidħlu l-applikazzjonijiet għall- viża , id-dejta dwar il-viżi ta' Schengen (jiġifieri viżi għal żjarat qosra, viżi ta' transitu, viżi għal transitu mill-ajruport) inkisbu mill-ġabra ta' dejta tal-Kunsill, filwaqt li l-għadd ta' uffiċċji konsulari nkiseb mill-Istati Membri u ġie vvalidat permezz tal-informazzjoni disponibbli mill-Kunsill; - id-dejta dwar l-għadd ta' ċaħdiet u l-għadd ta' qbid ġiet ibbażata fuq il-ġbir ta' dejta dwar l-azzjonijiet ta' infurzar kontra l-immigrazzjoni illegali; kif ukoll - id-dejta dwar l-għadd ta' passiġġieri li jaqsmu fil-fruntieri esterni ġiet ipprovduta direttament mill-Istati Membri. Fil-każ ta' xi Stati Membri, il-fornituri ta' dejta ewlenin skont il-Fond, l-interpretazzjoni u l-kejl kienu f'xi mumenti diffiċli. Xi kultant ġie kkunsidrat bħala diffiċli li wieħed jiddefinixxi l-każijiet fejn ikun hemm fil-fatt "qsim tal-fruntiera esterna marittima" fis-sens rikjest mill-Fond, u fuq xi jfisser "l-għadd ta' persuni maqbuda wara li jkunu qasmu l-fruntiera illegalment". F'każijiet oħra, anki meta l-fattur kien miftiehem għal kollox, xi Stati Membri kellhom diffikultajiet biex jipprovdu ċifri preċiżi, għaliex id-dejta jew ma kinitx inġabret bħala tali jew inkella ma nġabritx skont il-kriterji fl-att bażiku tal-FFE, u bħala riżultat ta' dan setgħu jingħataw biss stimi. Barra minn dan, kien hemm ukoll diffikultajiet fl-interpretazzjoni tad-definizzjoni ta' operazzjonijiet fuq firxa twila u fid-definizzjoni tal-fruntiera marittima estiża. Evalwazzjoni ġenerali tal-applikazzjoni tal-kriterji Fl-aħħarnett, minkejja xi diffikulatjiet biex jiġu applikati l-fatturi kollha identifikati għad-distribuzzjoni tar-riżorsi, irriżulta li kien possibbli li d-dejta neċessarja tinġabar biex jiġu applikati l-kriterji skont l-att bażiku tal-FFE u biex isir il-kalkolu tal-allokazzjonijiet proviżorji lill-Istati Membri fil-ħin sabiex sabiex dawn ikunu jistgħu jużawhom għall-preparazzjoni tal-programmi annwali tagħhom. Ir-riżultati tal-applikazzjoni tal-kriterji huma mfissra fid-dokument tas-SEC. Id-distribuzzjoni finali tar-riżorsi turi li l-benefiċjarji ewlenin tal-Fond kienu l-Istati Membri bl-ogħla responsabbiltà fl-implimentazzjoni tal-politika komuni għall-ġestjoni tal-fruntieri esterni: - Spanja, il-Greċja u l-Italja jirċievu 48% tal-allokazzjoni mill-Fond għall-perjodu 2007-2011. - Barra minn dan, jekk Franza, Malta u Ċipru jiżdiedu mat-tliet benefiċjarji ewlenin, id-distribuzzjoni tal-Fond turi li 60% tal-assistenza finanzjarja hija kkonċentrata fuq l-Istati Membri li jmissu maż-żona tal-baħar Mediterran u tal-Ġżejjer Kanarji. - Fl-istess ħin l-Istati Membri li għandhom fruntiera fuq l-art fil-Lvant (il-Polonja, l-Ungerija, il-Finlandja, is-Slovenja, ir-Rumanija, il-Litwanja, l-Estonja, il-Bulgarija, il-Latvja u s-Slovakkja) ħadu flimkien 25% tal-allokazzjoni totali. - Ir-riżultati jikkonfermaw l-iskop tal-Fond bħala strument ta' solidarjetà finanzjarja fil-ġestjoni integrata tal-fruntieri fl-UE. Il-Fond Ewropew għall-Integrazzjoni ta' Ċittadini ta' Pajjiżi Terzi Il-kriterji fl-att bażiku L-Artikolu 12 tal-att bażiku jiddefinixxi l-kriterji għad-distribuzzjoni tar-riżorsi annwali tal-Fond fost l-Istati Membri (minn issa 'l quddiem l-"att bażiku tal-FI")[8]. Skont l-Artikolu 12(1) kull Stat Membru għandu jirċievi ammont fiss ta' EUR 500.000 mill-allokazzjoni annwali tal-Fond. L-Artikolu 12(2) jistabbilixxi l-kriterji għad-distribuzzjoni bejn l-Istati Membri tar-riżorsi annwali disponibbli li jifdal: 7. 40% bħala proporzjon mal-medja tal-għadd totali ta' ċittadini minn pajjiżi terzi legalment residenti fi Stati Membri matul it-tliet snin ta' qabel (FI1 " ammont ta' ċittadini ta' pajjiżi terzi legalment residenti"); kif ukoll 8. 60% bħala proporzjon tal-għadd ta' ċittadini ta' pajjiżi terzi li kisbu awtorizzazzjoni maħruġa minn Stat Membru li jirresjedu fit-territorju tiegħu matul it-tliet snin ta' qabel (FI2 " flussi ta' ċittadini ta' pajjiżi terzi legalment residenti"). Għad-dejta miġbura, jittieħed kont ta' ċifri li jirreflettu d-dejta ta' erba' dati ta' referenza sabiex tiġi kkalkolata l-popolazzjoni medja fuq tliet snin. Skont l-Artikolu 12(3) tal-att bażiku tal-FI, għall-iskopijiet tal-kalkolu msemmija fl-Artikolu 12(2)(b), għandhom jiġu esklużi l-kategoriji ta' persuni li ġejjin: - ħaddiema staġjonali , kif definiti taħt il-liġi nazzjonali; - ċittadini ta' pajjiżi terzi ammessi għall-finijiet ta' studji, skambju ta' studenti, taħriġ bla ħlas jew servizz volontarju skont id-Direttiva tal-Kunsill 2004/114/KE; - ċittadini ta' pajjiżi terzi ammessi għall-finijiet ta' riċerka xjentifika skont id-Direttiva tal-Kunsill 2005/71/KE; - ċittadini ta' pajjiżi terzi li jkunu rċevew tiġdid ta' awtorizzazzjoni maħruġa minn Stat Membru jew bdil fl-istatus , inklużi ċittadini ta' pajjiżi terzi li jkunu kisbu status ta' residenza għal perjodu fit-tul skont id-Direttiva tal-Kunsill 2003/109/KE. Fl-aħħar nett, l-att bażiku jipprovdi li għandha wkoll tkun eskluża d-dejta dwar dawk li jkunu qed ifittxu asil, dwar refuġjati u dawk li jkunu qed igawdu protezzjoni sussidjarja skont id-Direttiva 2004/83/KE, u dwar persuni li jkollhom ċittadinanza doppja, inkluż ta' wieħed mill-Istati Membri. Il-ġbir tad-dejta Il-Kummissjoni pprovdiet linji gwida ddettaljati lill-Istati Membri dwar id-definizzjonijiet tad-dejta. Is-sorsi u d-definizzjonijiet nazzjonali fil-qasam tad-dejta dwar il-migrazzjoni jvarjaw b'mod konsiderevoli u l-importanza li jiġu esklużi xi kategoriji ta' dejta differenti hi ta' sfida meta s-sors tad-dejta jkun aktar ibbażat fuq kunsiderazzjonijiet demografiċi minflok fuq l-istatus amministrattiv tal-individwi (jiġifieri jekk is-soġġorn tagħhom huwiex legali legali u liema tip ta' permess għandhom). Għas-snin finanzjarji 2007 u 2009, id-dejta meħtieġa mill-att bażiku tal-FI nġabret permezz ta' amalgamazzjoni ta', fuq naħa, il-ġabra ta' dejta informali, iżda regolari, dwar l-għadd ta' ċittadini ta' pajjiżi terzi ġġestita mill-EUROSTAT (għall-Artikolu 12(2)(a)); u, fuq in-naħa l-oħra, talbiet ad hoc lill-Istati Membri biex tinkiseb dejta dwar ċittadini ta' pajjiżi terzi li jkunu kisbu awtorizzazzjoni biex jirrisjedu fi Stati Membri (skont l-Artikolu 12(2)(b)), fil-kuntest ta' database pilota dwar il-permessi ta' residenza. L-adozzjoni u d-dħul fis-seħħ tar-Regolament dwar l-Istatistika tal-Migrazzjoni kellhom impatt sinifikanti. Il-metodi ta' ħidma ġew adattati. Permezz ta' ġabra ta' dejta ġenwina dwar il-permessi ta' residenza skont l-Artikolu 6 tar-Regolament dwar l-Istatistika tal-Migrazzjoni, fil-prinċipju d-dejta kollha skont l-att bażiku tal-FI, jiġifieri, sew l-ammont kif ukoll il-flussi, issa jistgħu jiġu bbażati fuq l-istatistiċi tal-UE. Meta wieħed iqis l-iskadenza mandatorja għall-għoti ta' statistika dwar il-permessi ta' residenza skont ir-Regolament dwar l-Istatistika tal-Migrazzjoni (jiġifieri tmiem Ġunju ta' kull sena), u ż-żmien meħtieġ biex id-dejta tiġi vverifikata, saret prassi li d-dejta użata għall-allokazzjonijiet proviżorji, li tkun ġiet komunikata, tiġi eżaminata mill-ġdid u, fejn ikun xieraq, tinħareġ reviżjoni tal-allokazzjonijiet proviżorji sabiex jittieħed kont tal-aħħar dejta vvalidata mill-EUROSTAT. Minħabba l-partikolaritajiet ta' sorsi nazzjonali ta' dejta, xi Stati Membri sabuha diffiċli li jeskludu dejta dwar dawk li jkunu qed ifittxu l-asil u dwar dawk li jkunu qed jibbenefikaw minn protezzjoni internazzjonali. F'ċerti każi kellu jsir rikors għal stimi fuq il-bażi ta' referenza trasversali ma' ġabriet ta' dejta dwar l-asil. F'każijiet oħra, l-esklużjoni tat-tiġdid fisser aktar xogħol. Għal oħrajn, kien meħtieġ li d-dejta tkun aġġustata fid-dawl tad-definizzjoni tal-awtorizzazzjoni ta' residenza. Fl-aħħar nett, kienu biss ftit l-Istati Membri li pprovdew dejta dwar il-permessi ta' residenza fuq bażi volontarja minn qabel kif mitlub mill-EUROSTAT. Qabel l-applikazzjoni tar-Regolament dwar l-Istatistika tal-Migrazzjoni l-Kummissjoni wettqet ħafna verifiki, f'kooperazzjoni mill-qrib mal-fornituri tad-dejta. L-applikazzjoni tar-Regolament dwar l-Istatistika tal-Migrazzjoni tipprovdi assikurazzjoni xierqa tal-kumparabbiltà u l-kwalità tad-dejta. Barra minn dan, f'xi każi speċifiċi, bħal ma huma l-esklużjoni ta' ċerti kategoriji ta' dejta, għadhom qegħdin isiru verifiki addizzjonali sabiex tiġi żgurata l-plawsibbiltà tad-dejta pprovduta mill-Istati Membri. Evalwazzjoni ġenerali tal-applikazzjoni tal-kriterji Finalment, ġie ppruvat li hu possibbli li tinġabar id-dejta neċessarja biex jiġu applikati l-kriterji skont l-att bażiku tal-FI u biex isir il-kalkolu ta' allokazzjonijiet proviżorji lill-Istati Membri fi żmien tajjeb biex huma jkunu jistgħu jużawhom għall-preparazzjoni tal-programmi annwali tagħhom, għalkemm, meta wieħed iqis l-iskeda dwar l-għoti tad-dejta fir-Regolament dwar l-Istatistika tal-Migrazzjoni, f'ċerti każijiet ma tistax tiġi eskluża reviżjoni. Ir-riżlutati tal-applikazzjoni tal-kriterji huma mfissra fid-dokument tas-SEC. Il-ħames benefiċjarji ewlenin huma l-Italja, ir-Renju Unit, Spanja, il-Ġermanja u Franza, li bejniethom ħadu 70% tal-allokazzjonijiet. Fid-dawl tad-daqs tal-immigrazzjoni lejn dawn l-Istati Membri u tal-isfidi ffaċċjati mill-UE f'dan il-qasam fil-perjodu 2007-2010, ir-riżultati jikkonfermaw l-iskop tal-Fond bħala strument ta' solidarjetà finanzjarja għall-iżvilupp tal-linji ta' politika tal-integrazzjoni fl-UE. Il-Fond Ewropew tar-Ritorn Il-kriterji fl-att bażiku L-Artikolu 14 tal-att bażiku jiddefinixxi l-kriterji għad-distribuzzjoni annwali tar-riżorsi fost l-Istati Membri (minn issa "l-att bażiku tal-FR"). Skont l-Artikolu 14(1) kull Stat Membru għandu jirċievi ammont fiss ta' EUR 300.000 mill-allokazzjoni annwali tal-Fond. L-ammont għandu jitla' għal EUR 500.000 għal dawk l-Istati Membri li ssieħbu l-UE fl-1 ta' Mejju 2004 jew wara. L-Artikolu 14(2) jistabbilixxi l-kriterji għad-distribuzzjoni bejn l-Istati Membri tar-riżorsi annwali disponibbli li jifdal: 9. 50% fi proporzjon għan-numru totali ta’ ċittadini ta’ pajjiżi terzi li ma jissodisfawx jew ma għadhomx jissodisfaw il-kondizzjonijiet għal dħul u soġġorn fit-territorju tal-Istat Membru u li huma soġġetti għal deċiżjoni ta’ ritorn taħt il-liġi nazzjonali u/jew dik Komunitarja, jiġifieri deċiżjoni jew att amministrattiv jew ġudizzjarju, li jkun jiddikjara l-illegalità tar-residenza u jimponi obbligu ta' ritorn ("ċittadini ta' pajjiżi terzi soġġetti għal deċiżjoni ta' ritorn"); 10. 50% fi proporzjon għan-numru ta’ ċittadini ta’ pajjiżi terzi li jkunu ħallew fil-fatt it-territorju tal-Istat Membri wara li tkun inħarġet lilhom ordni amministrattiva jew ġudizzjarja biex dawn jitilqu, kemm jekk ikunu telqu b'mod volontarju jew sfurzat ("ritorni effettivi"). L-att bażiku tal-FR jipprovdi li minn dawn il-kategoriji għandhom jiġu esklużi ċittadini ta' pajjiżi terzi li, waqt li kienu jinsabu f'żona ta' transitu ta' Stat Membri, ma tħallewx jidħlu u ċittadini ta' pajjzi terzi li jintbagħtu lura lejn Stat Membru ieħor, b'mod partikolari skont ir-"Regolament ta' Dublin" għal dawk li jfittxu asil[9]. L-att bażiku tal-FR jitlob il-ġabra ta' tliet snin ta' referenza għad-dejta taż-żewġ kategoriji. Il-ġbir tad-dejta L-Istati Membri ntalbu jipprovdu dejta disponibbli li tirrispetta l-linji gwida mill-Kummissjoni u b'mod partikolari l-punti li ġejjin: 11. Għal ċittadini ta' pajjiżi terzi suġġetti ta' deċiżjonijiet ta' ritorn, li jingħaddu ċ-ċittadini kollha ta' pajjiżi terzi li kienu suġġetti ta' ordni ta' tneħħija matul is-sena inkwistjoni (u mhux l-għadd totali ta' ċittadini ta' pajjiżi terzi li jkunu għadhom fl-SM, suġġetti għal deċiżjoni ta' ritorn, fi tmiem is-sena) u li jingħadd biss ordni wieħed għal kull persuna, biex b'hekk jiġi identifikat l-ammont ta' xogħol għall-Istati Membri skont l-ammont ta' każijiet individwali li jirriżulta minn deċiżjonijiet negattivi għall-asil u l-immigrazzjoni matul is-sena; 12. Għar-ritorni effettivi, li jingħaddu ċ-ċittadini kollha ta' pajjiżi terzi li fil-fatt ikunu ntbagħtu lejn pajjiż terzi wara ordni ta' tkeċċija, inkluż permezz ta' ritorn voluntarju assistit u ta' tkeċċija bil-forza, filwaqt li jiġu eskużi ritorni voluntarji spontanji. Għall-eżerċizzji finanzjarji 2008 u 2009 d-dejta meħtieġa mill-att bażiku tal-FR inġabret permezz ta' amalgamazzjoni ta', fuq naħa, il-ġabra ta' dejta informali, iżda regolari, dwar l-istatistika dwar l-azzjonijiet ta' infurzar kontra l-immigrazzjoni illegali, iġġestita mill-EUROSTAT; kif ukoll, min-naħa l-oħra, talbiet ad hoc lill-Istati Membri għall-kisba ta' dejta li ma tkunx koperta minn din il-ġabra ta' dejta. Il-ġabra ta' dejta kopriet biss id-dejta dwar ritorni li fil-fatt ikunu twettqu, filwaqt li t-talbiet ad hoc kienu intenzjonati biex jiġbru d-dejta dwar ċittadini ta' pajjiżi terzi soġġetti għal deċiżjonijiet ta' ritorn. Il-metodi ta' ħidma ġew adattati sa mis-sena finanzjarja 2010. Ir-Regolament dwar l-Istatistika tal-Migrazzjoni seta' jiġi applikat peress li jipprevedi l-ġbir ta' dejta sa mis-sena ta' referenza 2008. L-Artikolu 7 tar-Regolament dwar l-Istatistika tal-Migrazzjoni jkopri f'firxa wiesgħa ż-żewġ kategoriji ta' dejta meħtieġa skont l-att bażiku tar-RF. Differenza bejn id-dejta miġbura skont l-Artikolu 7 tar-Regolament dwar l-Istatistika tal-Migrazzjoni u d-dejta meħtieġa skont l-att bażiku tal-FR tneħħiet permezz taż-żieda ta' tabella volontarja inkluża fil-ġabra ta' dejta regolari tal-EUROSTAT. Ir-Regolament dwar l-Istatistika tal-Migrazzjoni ma jobbligax lill-Istati Membri jipprovdu dejta dwar l-għadd ta' ċittadini ta' pajjiżi terzi li jkunu ġew irritornati lejn pajjiżi terżi. Jitlob biss l-għadd totali ta' ċittadini ta' pajjiżi terzi li jkunu ġew irritornati wara ordni ta' tkeċċija (għalkemm il-każijiet tar-Regolament ta' Dublin huma esklużi). It-tabella voluntarja addizzjonali fil-ġabra ta' dejta skont ir-Regolament dwar l-Istatistika tkopri d-dejta dwar ritorni effettivi lejn pajjiżi terzi. Matul l-eżerċizzju baġitarju tal-2011, l-Istati Membri kollha ppreżentaw it-tabella addizzjonali b'mod volontarju. Għalhekk ma kien hemm bżonn tal-ebda talba ad hoc addizzjonali speċifika għall-FD. Fil-każ ta' xi ftit Stati Membri kien hemm xi diffikultajiet fis-sottomissjoni tad-dejta. Dan ħafna drabi jkun minħabba n-natura tas-sorsi ta' dejta nazzjonali. Ħafna drabi kien hemm bżonn ta' reviżjonijiet addizzjonali biex tiġi żgurata l-esklużjoni ta' dawk li jkunu qed ifittxu l-asil u ta' ċittadini ta' pajjiżi terzi f'żoni ta' transitu. Deher ukoll li f'xi Stati Membri l-għadd ta' deċiżjonijiet tar-ritorn kien anqas mir-ritorni effettivi. Din is-sitwazzjoni, li fil-prinċipju hija illoġika, irriżultat, skont l-Istati Membri kkonċernati, mill-fatt li ċerti ċittadini ta' pajjiżi terzi ġew ritornati mingħajr ma kienet ħarġet qabel deċiżjoni ta' ritorn, taħt il-qafas ta' ftehimiet bilaterali speċifiċi jew arranġamenti li kellhom ma' pajjiżi terzi. Sabiex din id-dejta tkun tista' tiġi eżaminata kif jixraq, l-Istati Membri ntalbu jipprovdu lill-Kummissjoni, f'nota ta' spjegazzjoni mad-dejta, l-informazzjoni relevanti kollha dwar dawk il-ftehimiet jew arranġamenti bilaterali, inkluż l-għadd ta' ċittadini ta' pajjiżi terzi li ġew ritornati, maqsuma skont iċ-ċittadinanza. Kien hemm varjazzjonjiet, skont il-ġestjoni tal-każijiet tal-flussi migratorji. L-applikazzjoni tar-Regolament dwar l-Istatistika tal-Migrazzjoni tipprovdi assikurazzjoni xierqa għall-kumparabbiltà u l-kwalità tad-dejta. Barra minn dan, għal xi każi speċifiċi, bħal dak li fih id-deċiżjonijiet ta' ritorn huwa ogħla mir-ritorni effettivi, saru verifiki addizzjonali sabiex tiġi żgurata l-plawsibbiltà tad-dejta pprovduta mill-Istati Membri. Evalwazzjoni ġenerali tal-applikazzjoni tal-kriterji Bħala konlużjoni, minkejja xi diffikulatjiet minuri biex tiġi żgurata l-applikazzjoni uniformi tad-definizzjonijiet imposti bil-loġika tal-att bażiku tal-FR, ġie ppruvat li hu possibbli li d-dejta neċessarja tinġabar biex jiġu applikati l-kriterji skont l-att bażiku tal-FR u biex isir il-kalkolu tal-allokazzjonijiet proviżorji lill-Istati Membri fi żmien xieraq biex dawn ikunu jistgħu jużawhom għall-preparazzjoni tal-programmi annwali tagħhom. Ir-riżlutati tal-applikazzjoni tal-kriterji huma mfissra fid-dokument tas-SEC. It-tliet benefiċjarji ewlenin huma l-Greċja, ir-Renju Unit u Spanja. Flimkien ma' Franza, l-Italja u l-Ġermanja, dawk il-pajjiżi ħadu bejniethom madwar 67% tal-allokazzjonijiet. Fid-dawl tad-daqs tal-pressjoni migratorja fuq dawn il-pajjiżi, u meta wieħed iqis it-tibdil fix-xejra tal-flussi ta' dħul irregolari ta' immigranti matul is-snin mill-kosta Spanjola (il-Gżejjer Kanarji) lejn ir-rotta tal-Mediterran Ċentrali għall-fruntieri tal-Greċja mal-Albanija u t-Turkija, ir-riżultati jikkonfermaw l-iskop tal-Fond bħala strument ta' solidarjetà finanzjarja għall-ġestjoni tar-ritorn fl-UE. RIMARKI TA’ KONKLUŻJONI L-atti bażiċi għall-erba' Fondi daħlu fis-seħħ fis-sajf tal-2007, ftit tal-ġimgħat qabel ma kienu mistennija l-ewwel kalkoli għar-riżorsi lill-Istati Membri. Grazzi għax-xogħol preparatorju bejn il-Kummissjoni u l-Istati Membri fuq id-dejta għall-allokazzjonijiet f'antiċipu tad-dħul fis-seħħ, il-Kummissjoni kienet fil-pożizzjoni li tippreżenta lill-Istati Membri, kif mitlub, sa Lulju 2007 l-informazzjoni dwar l-allokazzjonijiet għall-2007 u l-2008. Flimkien mal-estrapolazzjonijiet għall-perjodu 2009-2013, dawn iċ-ċifri ggwidaw lill-Istati Membri fl-istabbiliment tal-qafas finanzjarju indikattiv bħala l-bażi tal-istrateġija multiannwali għall-implimentazzjoni tal-Fondi. Matul is-snin finanzjarji 2007-2011, il-prinċipji u l-metodi ta' ħidma għall-ġbir tad-dejta, stabbiliti gradwalment u ddefiniti kull sena, taw il-frott; l-aħħar eżerċizzju wera kif dawn issimplifikaw u ffaċilitaw dejjem aktar il-ħidma fuq il-kalkoli. Ġie ppruvat li l-metodoloġija użata hija effettiva. Għalhekk, il-Kummissjoni setgħet tissottometti l-kalkoli lill-Istati Membri ġeneralment fil-ħin. Ir-Regolament dwar l-Istatistika tal-Migrazzjoni aktar ma jmur dejjem qed issir aktar is-sinsla tas-sistema għall-ġbir tad-dejta skont il-Fond għar-Ritorn u l-Fond għall-Integrazzjoni. Qed jidher ukoll li s-sistema li ġiet stabbilita għall-ġbir tad-dejta fuq il-Fond tal-Fruntieri Esterni, filwaqt li hi differenti, hija adegwata. Il-verifiki li hemm f'kull sistema, filwaqt li mhux dejjem huma mill-aħjar meta wieħed iqis ċerti limitazzjonijiet inerenti fis-sorsi tad-dejta, fl-istrumenti ta' validazzjoni u fil-kapaċità ta' amministrazzjoni għall-analiżi tad-dejta fl-UE, madankollu jiffurmaw bażi solida li fuqha jistgħu jkomplu jsiru l-kalkoli għal snin finanzjarji fil-futur. Fejn jidħlu d-definizzjonijiet tal-ġbir tad-dejta, jista' jkun li jibqgħu xi differenzi bejn ir-Regolament dwar l-Istatistika tal-Migrazjoni u l-kriterji stipulati fl-atti bażiċi. Fil-prattika, instabu soluzzjonijiet fuq bażi bilaterali u se jitkomplew l-isforzi biex ikomplu jitjiebu l-koperazzjoni u l-iskambju tad-dejta bejn l-Istati Membri u l-Kummissjoni, inkluż l-EUROSTAT. L-EUROSTAT iżomm għajnejh fuq il-kwalità tad-dejta użata fil-ġabra taċ-ċifri ta' referenza - kemm jekk din id-dejta tiġi fornita skont il-leġiżlazzjoni dwar l-istatistika speċifika kif ukoll jekk din tiġi fornita fuq il-bażi ta' ftehimiet voluntarji. Madankollu, dan il-monitoraġġ u l-kontroll tal-kwalità huma limitati għal prassi ta' statistika normali u jirriflettu d-distribuzzjoni tas-soltu ta' kompiti u ta' responsabbiltajiet bejn l-EUROSTAT u l-fornituri nazzjonali tad-dejta. Ta' min wieħed jinnota li l-ġabra tal-Istatistika Ewropea hija proċess ta' kooperazzjoni li jiddependi bil-kbir fuq l-affidabbiltà tad-dejta fornita mill-awtoritajiet nazzjonali. Meta wieħed iqis l-importanza partikolari li tiġi żgurata l-kwalità tal-istatistika użata għall-allokazzjoni tal-erba' Fondi, ġie stabbilit programm speċifiku ta' assikurazzjoni tal-kwalità mill-EUROSTAT u se jkun hemm xogħol għaddej biex ikompli jsir titjib fil-kwalità. Filwaqt li l-Kummissjoni b'mod ġenerali irnexxielha tlesti l-kalkoli finali fil-ħin, grazzi għal dawn il-fatturi kollha, wieħed għandu jagħraf li l-ammont u l-kumplessità tad-dejta li trid tinġabar u tiġi vverifikata kull sena jimponu piż amministrattiv rikorrenti fuq l-Istati Membri u l-Kummissjoni. Jista' jkun hemm modi aktar kosteffiċjenti ta' kif tiġi żgurata l-applikazzjoni ta' modalitajiet ta' distribuzzjoni li jfittxu li jesprimu l-prinċipju ta' solidarjetà li fuqu huma msejsa l-Fondi. Ir-riżultati tal-applikazzjoni tal-kriterji, kif stipulati fid-dettall fid-dokument ta' ħidma tal-persunal li jakkumpanja din il-Komunikazjoni huma ġeneralment meqjusa bħala sodisfaċenti. L-applikazzjoni tal-kriterji serviet l-għanijiet kif iddefiniti mill-Parlament Ewropew u mill-Kunsill fl-atti bażiċi li jistabbilixxu l-Fondi tal-Programm Ġenerali "Solidarjetà u Ġestjoni tal-Flussi Migratorji" sa fejn dawn il-kriterji ppermettew li l-biċċa l-kbira tar-riżorsi tal-UE disponibbli jiġu kkonċentrati fuq dawk l-Istati Membri l-aktar milquta mill-isfidi li rrappreżentati mill-ġestjoni ta' flussi migratorji ta' ċittadini ta' pajjiżi terzi lejn l-UE. Taħt dawn iċ-ċirkostanzi, mhux meqjus li hu neċessarju li jiġu ppreżentati proposti biex il-kriterji jiġu emendati. [1] COM(2005) 123 finali [2] L-Artikolu 52(3)(a) tad-Deċiżjoni Nru 574/2007/KE (ĠU L144, 6.6.2007, p.22) [3] L-Artikolu 48(3)(a) tad-Deċiżjoni tal-Kunsill 2007/435//KE (ĠU L168, 28.6.2007, p.18) [4] L-Artikolu 50(3)(a) tad-Deċiżjoni Nru 575/2007/KE (ĠU L144, 6.6.2007, p.45) [5] L-allokazzjonijiet huma indikattivi peress li l-approprjazzjonijiet totali tal-Fond huma suġġetti għall-approvazzjoni tal-baġit finali tal-Unjoni Ewropea mill-awtorità baġitarja tagħha sa tmiem is-sena. Barra minn dan, huma wkoll proviżorji peress li huma suġġetti għall-approvazzjoni formali mill-Kummissjoni. [6] Ir-Regolament (KE) Nru 862/2007 tal-Parlament Ewropew u tal-Kunsill dwar l-istatistika Komunitarja dwar il-migrazzjoni u l-protezzjoni internazzjonali u li jħassar ir-Regolament tal-Kunsill (KEE) Nru 311/76 dwar il-kumpilazzjoni ta’ statistika dwar ħaddiema barranin (ĠU L 199, 31.7.2007, p. 23) [7] L-Artikolu 12 tal-Fond tal-Integrazzjoni, l-Artikolu 13 tal-Fond Ewropew għar-Rifuġjati u l-Artikolu 14 tal-Fond tal-Fruntieri Esterni u tal-Fond tar-Ritorn. [8] Id-Deċiżjoni tal-Kunsill 2007/435/KE (ĠU L 168, 28.6.2007, p. 18). [9] Ir-Regolament tal-Kunsill (KE) Nru 343/2003 tat-18 ta' Frar 2003 li jistabbilixxi l-kriterji u l-mekkaniżmi biex ikun iddeterminat l-Istat Membru responsabbli biex jeżamina applikazzjoni għall-ażil iddepożitata f'wieħed mill-Istati Membri minn ċittadin ta' pajjiż terz, (ĠU L 50, 25.2.2003, p.1)